Star Trek: Lower Decks

Star Trek: Lower Decks is in komyske science fiction-tekenfilmsearje foar folwoeksenen yn it ramt fan Star Trek. It is binnen dy mediafranchise de njoggende tillefyzjesearje, de twadde tekenfilmsearje (nei Star Trek: The Animated Series út 'e 1970-er jierren) en de earste komeedzjesearje. De titel betsjut: "Stjerretocht: De Legere Dekken". De searje folget in stikmannich bemanningsleden mei de leechste rang yn ûnderstypjende funksjes op 'e USS Cerritos, ien fan 'e minst wichtige romteskippen fan 'e Stjerrefloat. De earste ôflevering fan it earste seizoen kaam begjin augustus 2020 beskikber fia de streamingtsjinst CBS All Access. It twadde seizoen sil fan augustus 2021 ôf te sjen wêze fia Paramount+. Mids 2021 is der al in trêde seizoen yn produksje.

Untstean
Yn juny 2018, nei't er de showrunner (tillefyzjeprodusint mei de deistige lieding) wurden wie fan 'e Star Trek-searje Star Trek: Discovery, tekene Alex Kurtzman in fiifjierrich kontrakt mei de CBS Studios om 'e mediafranchise fan Star Trek út te wreidzjen mei ferskate nije tillefyzjesearjes, minysearjes en tekenfilmsearjes. Foar de ûntwikkeling fan 'e earste tekenfilmsearje, dy't foar folwoeksenen bedoeld wie en in komeedzjesearje yn 'e geast fan The Simpsons en Family Man wurde moast,  waard troch Aaron Baiers fan Kurtzman syn tillefyzjestudio Secret Hideout Mike McMahan by yn it projekt behelle, dy't earder in soartgelikense searje, Rick and Morty, betocht hie. Star Trek: Lower Decks waard neitiid ûntwikkele op basis fan in konsept dat troch McMahan útwurke wie. De searje waard by ferskate platfoarms en tillefyzjenetwurken oanbean, foar't er oppikt waard troch CBS All Access, de streamingtsjinst fan it tillefyzjenetwurk CBS.

Produksje
Op 25 oktober 2018 bestelde CBS All Access twa seizoenen fan Star Trek: Lower Decks. De searje waard produsearre troch CBS Eye Animation Productions, de nijfoarme tekenfilmstudio fan CBS, yn gearwurking mei Secret Hideout, Roddenberry Entertainment, Important Science en Titmouse, Inc. Mike McMahan wie as senarioskriuwer yn 'e produksje fan 'e searje behelle, mar ek as útfierend produsint, njonken betinker Alex Kurtzman en Heather Kadin fan Secret Hideout, Rod Roddenberry (de soan fan Star Trek-betinker Gene Roddenberry) en Trevor Roth fan Roddenberry Entertainment en Katie Krentz fan CBS Eye Animation Productions. 

Star Trek: Lower Decks is de njoggende tillefyzjesearje fan 'e Star Trek-franchise, mar de twadde tekenfilmsearje (nei Star Trek: The Animated Series út 1973-1974) en de earste komeedzjesearje. It earste seizoen bestie út tsien ôfleverings mei in spyldoer fan elts 25 minuten. De earste ôflevering kaam op 6 augustus 2020 beskikber foar streaming fia CBS All Access. De tsiende en lêste ôflevering ferskynde op 8 oktober fan dat jier. De produksje fan it twadde seizoen fan Star Trek: Lower Decks rûn troch de koroanafiruspandemy fertraging op, mar sil fan 12 augustus 2021 ôf te sjen wêze fia Paramount+. Yn april 2021 waard opdracht jûn ta de produksje fan in trêde seizoen.

Utgongspunt fan 'e plot
Star Trek: Lower Decks spilet nei Star Trek: Picard, en begjint yn it jier 2380. Oan board fan 'e USS Cerritos, ien fan 'e minst wichtige romteskippen fan 'e Stjerrefloat fan 'e Feriene Federaasje fan Planeten wurdt in groepke ofsieren fan 'e leechste rang folge. De swarte Beckett Mariner (ynsprutsen troch Tawny Newsome) is in faandrich dy't it net sa nau mei de regels nimt en dêrom al ferskate kearen yn rang weromset is. Hja is de dochter fan kaptein Carol Freeman (Dawnn Lewis) fan 'e USS Cerritos, mar dat is in famyljerelaasje dy't se allebeide leaver geheim hâlde. Freeman siket oanhâldend nei in stekhâldende reden om Mariner oerpleatse te litten nei in oar skip.

Mariner har freonen binne faandrich Bradward "Brad" Boimler (Jack Quaid), dy't krekt alle regels oant yn detail folget; faandrich D'Vana Tendi (Noël Wells), in Orionese dy't heech opsjocht by de Stjerrefloat en alles dêr't dy organisaasje foar stiet; en faandrich Samanthan "Sam" Rutherford (Eugene Cordero), in minske dy't wenne moat oan in nij masinaal ymplantaat dat in cyborg fan him makke hat. Fierders spylje in rol: kaptein-luitenant Jack Ransom (Jerry O'Connell), de earste ofsier fan 'e USS Cerritos; luitenant Shaxs (útspr.: [ʃæks], likernôch: "sjeks") (Fred Tatasciore), it ekstreem agressive Bajoraanske haad befeiliging oan board fan 'e USS Cerritos; en T'Ana (Gillian Vigman), de Caitiaanske skipsdokter, dy't kundich mar net bot oangenaam selskip is.

Rolferdieling
Haadrollen
 personaazje  akteur/aktrise  faandrich Beckett Mariner Tawny Newsome faandrich Bradward "Brad" Boimler Jack Quaid faandrich D'Vana Tendi Noël Wells faandrich Samanthan "Sam" Rutherford Eugene Cordero

Byrollen
 personaazje  akteur/aktrise  kaptein Carol Freeman Dawnn Lewis kaptein-luitenant Jack Ransom Jerry O'Connell luitenant Shaxs Frad Tatasciore (seizoen 1) dokter T'Ana Gillian Vigman

Weromkearende byrollen
 personaazje  akteur/aktrise  luitenant Andy Billups Paul Scheer

Opmerklike gastrollen
 personaazje  akteur/aktrise  O'Connor Haley Joel Osment de Drookani-kaptein J.G. Hertzler faandrich Fletcher Tim Robinson Badgey Jack McBrayer Q John de Lancie Clar Kurtwood Smith kaptein William T. Riker Jonathan Frakes kaptein-luitenant Deanna Troi Marina Sirtis

Seizoenen
 seizoen tal ôfl. rûn fan rûn oant streamingtsjinst1106 augustus 20208 oktober 2020 CBS All Access2?12 augustus 2021noch ûnbekend  Paramount+3?noch ûnbekendnoch ûnbekend noch ûnbekend 

Untfangst en resultaat
Fan 'e tillefyzjekritisy krige Star Trek: Lower Decks mingde reäksjes. Op 'e webside Rotten Tomatoes, dy't resinsjes sammelet, hat it earste seizoen fan 'e searje in goedkarringspersintaazje fan 65%, basearre op 40 ûnderskate resinsjes. De konsensuskrityk fan 'e webside, gearstald út al dy resinsjes, stelt: "Mei't it grappich is, mar net botte drystmoedich, draait Lower Decks it spul neffens de Star Trek-tradysjes krekt genôch om dat de searje opfalt binnen de franchise, mar net yn it bredere tekenfilmsearjelânskip." Op Metacritic, de wichtichste konkurrint fan Rotten Tomatoes, behellet it earste seizoen fan Star Trek: Lower Decks in goedkarringspersintaazje fan 59%, basearre op 17 resinsjes. 

It earste seizoen waard nominearre foar trije Critics' Choice Super Awards, yn 'e kategoryen bêste animaasjesearje, bêste stimakteur yn in animaasjesearje (Jack Quaid) en bêste stimaktrise yn in animaasjesearje (Tawny Newsome). 

Keppelings om utens
  Offisjele webside fan Star Trek: Lower Decks
  De titelmuzyk fan Star Trek: Lower Decks op YouTube
  Ynformaasje oer Star Trek: Lower Decks yn 'e Internet Movie Database

Lower Decks
Kategory:Amerikaanske science fiction-searje
Kategory:Amerikaanske komeedzjesearje
Kategory:Science fiction-komeedzjesearje
Kategory:Amerikaanske tekenfilmsearje
Kategory:Science fiction-tekenfilmsearje
Kategory:Komeedzjetekenfilmsearje
Kategory:Tekenfilmsearje foar folwoeksenen
Kategory:Ingelsktalige telefyzjesearje
Kategory:Telefyzjesearje út 2020
Kategory:Telefyzjesearje fan de CBS Studios
Kategory:Telefyzjesearje oer romtefeart
Kategory:Telefyzjesearje oer bûtenierdske wêzens